钦定古今图书集成/理学汇编/经籍典/第158卷 > 《既醉备五福论》前人
## 钦定古今图书集成/理学汇编/经籍典/第158卷 > 《既醉备五福论》前人

君子之所以大过人者，非以其智能知之，彊能行之
也。以其功兴而民劳，与之同劳；功成而民乐，与之同
乐，如是而已。富贵安逸者，天下所同好也，而君子独
享焉。享之而安，天下以为当然者，何也？天下知其所
以富贵安逸者，凡以庇覆我也。贫贱劳苦者，天下所
同恶也，而小人独居焉。居之而安，天下以为当然者，
何也？天下知其所以贫贱劳苦者，凡以生全我也。夫
然，故独享天下之大利而不忧，使天下为己劳苦而
不怍，耳听天下之备声，目视天下之备色，而民犹以
为未也，相与祷祠而祈祝曰：“使吾君长有吾国也。”又
相与咏歌而称颂之，被于金石，溢于竹帛，使其万世
而不忘也。呜呼！彼君子者，独何修而“得此于民哉？岂
非始之以至诚，中之以不欲速，而终之以不懈欤？视
民如视其身，待其至愚者如其至贤者，是谓至诚。至
诚无近效，要在于自信而不惑，是谓不欲速。不欲速
则能久，久则功成，功成则易懈。君子济之以恭，是谓
不懈。”行此三者，所以得此于民也。三代之盛，不能加
毫末于此矣。《既醉》者，所王之诗也。其序曰：“《既醉》，太平
也。醉酒饱德，人有士君子之行焉。”而说者以为是诗
也，实具五福。其诗曰：“《君子万年》，寿也；《介尔景福》”，富也；“《室家之壸》，康宁也；高明有融，攸好德也；高朗令终，考
终命也。”凡言此者，非美其有是五福也；美其全享是
福，兼有是乐，而天下安之，以为当然也。夫诗者，不可
以言语求而得，必将深观其意焉。故其讥刺是人也，
不言其所为之恶，而言其爵位之尊，车服之美而民
疾之，以见其不堪也。“君子偕老，副笄六珈”，“赫赫师尹，
民具尔瞻”是也。其颂美是人也，不言其所为之善，而
言其冠佩之华，容貌之盛而民安之，以见其无愧也。
“缁衣之宜兮，敝予又改为兮；服其命服，朱《芾斯皇》”是
也。故《既醉》者，非徒享是五福而已，必将有以致之。不
然，民将盻盻焉疾视而不能平治，又安能独乐乎？是
以孟子言王道，不言其他，而独言“民之闻其作乐，见
其田猎而欣欣”，此可谓知本矣。